## Metrovalencia oferix este cap de setmana servicis especials de tramvia per a acudir a la Fira del Corredor i a l’examen del C1 de valencià

*** Divendres i dissabte es podran arreplegar en el pavelló 5 de Fira València el dorsal, la bossa del participant i la polsera identificativa de la carrera
* La prova obliga el diumenge a modificar el servici de l’L4 entre Doctor Lluch i Pont de Fusta i l’L6 entre Marítim i Tossal del Rei, de 7.30 a 12.00 hores**

Metrovalencia posa en funcionament diversos servicis especials en la línia 4 de tramvia fins a Fira València, amb l’objectiu de facilitar l’accés a les persones que acudisquen als diversos esdeveniments que se celebren en el recinte firal en els pròxims dies.

En concret, el 25 i 26 se celebrarà la Fira del Corredor (lloc de recollida del dorsal, la bossa del corredor i la polsera identificativa necessària per a accedir a l’eixida de la Mitja Marató València Trinidad Alfonso Zurich) i el dissabte 26, l’examen de C1 de valencià organitzat per la Junta Qualificadora de Coneixements de Valencià.

Durant la celebració de l’esdeveniment, el servici de tramvia circularà entre la parada de Doctor Lluch i la de Fira, i viceversa, amb una freqüència de pas de 20 minuts el dia 25, divendres, i entre 30 i 40 minuts el cap de setmana, entre les 6.00 i les 23.00 hores.

El divendres 25, el primer tramvia des de Beteró eixirà a les 6.00 hores, mentres que des de Doctor Lluch circularà a partir de les 6.30 hores, amb l’últim des d’esta parada a les 21.29 hores. Des de Fira, el primer ho farà a les 6.40 hores i l’últim, a les 22.19 hores.

El dissabte 26, els primers tramvies des de Doctor Lluch partiran a les 6.00; 6.40; 7.20 i 8.00 hores, mentres que des de Fira els últims servicis eixiran a les 21.04; 21.34; 22.09 i 22.19 hores.

Amb la finalitat d’agilitzar el servici, tots els tramvies que facen el recorregut fins a la Fira de Mostres ho indicaran en el rètol de destinació situat en la capçalera de la unitat. Juntament amb el tramvia, també es pot accedir a Fira València desplaçant-se fins a l’estació Les Carolines/Fira de la línia 2 de Metrovalencia.

Tots aquells usuaris que vullguen ampliar la informació d’horaris i freqüències d’este servici poden telefonar al 900 46 10 46 d’Atenció al Client de Metrovalencia. Esta informació també està disponible en la pàgina web de Metrovalencia, [www.metrovalencia.es](https://www.metrovalencia.es/); en xarxes socials, @metrovalencia i facebook/metrovalencia.fgv, i en l’app oficial.

**Modificació del servici diumenge**

La celebració diumenge de la Mitja Marató València Trinidad Alfonso Zurich obligarà a interrompre el servici de dos línies tramviàries, en concret L4 i L6, entre les 7.30 i les 12.00 hores.

En l’L4, el tram afectat serà entre Doctor Lluch i Pont de Fusta, mentres que en l’L6 serà entre Marítim i Tossal del Rei. Una vegada passat el migdia, les dos línies recuperaran la normalitat en les respectives circulacions.

Fecha: 23/10/2024